Taksien hinnoittelun vapauttamisen piti uudistusta voimakkaasti ajaneen ministeri Anne Bernerin (kesk) mukaan kertyä ennen kaikkea kuluttajan eduksi. Nyt meni kyllä täysin päinvastoin, kirjoittaa Iltalehden toimittaja Matti Tanner.

Taksien toiminnan täyden vapauttamisen hyötyjä tavalliselle kuluttajale on vaikea keksiä. JENNI GÄSTGIVAR

Liikenne- ja viestintäministeri Anne Berner vakuutti vielä keväällä, että uusi liikennepalvelulaki sataa varmasti kuluttajan laariin. PETE ANIKARI

– Uskon kyllä, että tämä on ennen kaikkea kuluttajan etu, koska koko tässä lainsäädännössä on pyritty käyttäjälähtöiseen ajatteluun, liikenne- ja viestintäministeri Berner painotti kovasti MTV:n Uutisten haastattelussa huhtikuun alussa.

Tällöin oli vielä muutama kuukausi aikaa, eikä kukaan oikein tuntunut tietävän mitä taksikyytien hinnoille tai taksien saatavuudelle tapahtuu. Moni kyllä ihmetteli miksi yhdeksi maailman luotetuimmaksi sanottu suomalainen taksijärjestelmä halutaan romuttaa kerralla.

Heinäkuussa sitten selvisi nopeasti, että taksialan suuri vapautus ei ollutkaan ihan paras idea - ainakaan niin sanottujen Kela-kyytien osalta. Samalla kun hinnoittelu ja kyytien tarjoaminen vapautettiin, kilpailutettiin myös kansaneläkelaitoksen maksamat kyydit. Näitä kyytejä oli yhtäkkiä erityisesti maakunnissa vaikea saada. Vanhukset ja muut huonosti liikkuvat saivat odotella autoa pahimmillaan tunteja. Ensin piti odottaa tosin puhelimessa päästäkseen tilaamaan kyydin. Tai sitten soittaa uudelleen ja uudelleen ja uudelleen, kun kuljetus ei saavukaan.

Asiakkaiden lisäksi tilanteeseen tuskastuivat saman tien taksiyrittäjät, jotka ryhtyivät avoimeen kapinaan. Sopimus Kela-kyydeistä jäi monella pienemmällä paikkakunnalla allekirjoittamatta. Kela-kyytifarssi meni niin pitkälle, että syyskuun lopussa kilpailu- ja kuluttajavirasto ilmoitti tutkivansa Kela-kyytien välityskeskusten toiminnan.

***

Kovimman kyytikilpailun markkinoilla eli pääkaupunkiseudulla, hintojen säännöstelyn heittäminen romukoppaan on alkanut näkyä toden teolla viime viikkoina.

Toki ruotsalaisen Cabonlinen ostama Kovanen otti heti kesällä käyttöön FixuTaxi -palvelunsa, jossa myydään Helsingin keskustan alueella kiinteähintaisia kyytejä kympillä. Kiinteällä hinnalla pääsee myös lentokentälle. Äskettäin sama palvelu avattiin myös Oulussa. Mutta muut suuret yhtiöt ovat vielä katselleet tilannetta.

Lokakuun alussa hintakilpailuun lähti lopulta mukaan alan toiseksi suurin toimija Lähitaksi, joka uudisti hinnoittelunsa ”yleiseurooppalaiseksi”, kuten Lähitaksin hallituksen puheenjohtaja Pasi Rokosa ilmoitti yhtiön tiedotteessa. Käytännössä lähtömaksu on nyt pienempi kuin aiemmin, mutta kilometrien lisäksi maksetaan myös matkaan kuluvasta ajasta. Tämä motivoi kuljettajiakin ajamaan, kertoi Rokosa.

Lokakuun lopulla kisaan liittyi lopulta myös alan suurin yhtiö Taksi Helsinki, joka kertoi pudottavansa lähtömaksuaan ja siirtyvänsä myös arkipäivän halpoihin tunteihin. Mutta siirtyi samalla toki sujuvasti tuohon samaiseen aikaveloitukseen.

Toimitusjohtaja Jari Kantonen puhui Iltalehden haastattelussa, jopa vauhdikkaasti happy hour -tunneista, mainostaessaan keskellä arkipäivää olevia halvempia kyytejä. Kantosen mukaan he haluavat nyt muuttaa halvoilla tunneilla ihmisten kulutuskäyttäytymistä - siis että yhä useampi valitsisi joukkoliikennevälineeksi taksin.

Tätä voisi kyllä vielä hieman epäillä. Jos vaikkapa viiden kilometrin taksimatka Helsingissä maksaa noilla arjen halpatunneillakin noin 25 euroa, on jotenkin kovin vaikea nähdä, että bussit, raitiovaunut tai metro alkavat massoittain tyhjentyä taksin penkeille. Toki Kantonenkin muisti mainita, että kuljettajilla pitää olla jokin motivaatio ajamiseen - tämä siis perusteluna tuolle aikaveloitukselle.

Kovasella suoraa aikaveloitusta ei ole, mutta hitaasti liikkuvassa ruuhkassa siirrytään automaattisesti odotustaksalle.

Yksi taksiasiakas tuskaili Iltalehdelle, että kyyti Tallinnan-laivalta Länsisatamasta Espoon perukoille maksoi aiemmin 51 euroa - nyt sama reissu mentiin hintaan 81 euroa. Toki ruuhkaa oli. Paljon hurjemmasta rahastuksesta kertoi Helsingin Uutisten haastattelema taksitarkastaja, jonka mukaan muutaman kilometrin kyyti Lauttasaaresta Helsingin keskustaan on saattanut maksaa jopa 85 euroa.

Eräs valistunut arvauskin onkin, että uuden aikaveloituksen vuoksi taksikyydit pääkaupunkiseudulla ovat pääsääntöisesti kallistuneet jopa noin 30 prosenttia.

***

Monelle vähemmän taksia tilaavalle saattaa myös tulla yllätyksenä, että jos taksin pyytää paikalle perinteiseen tapaan soittamalla, saattaa puhelu maksaa monta euroa. Eräs Iltalehteen yhteyttä ottanut taksiasiakas kertoi joutuneensa jonottamaan langoilla pitkään ja myöhemmin puhelinlaskun myötä tuli kova yllätys - yksi puhelu maksoi lähes kymmenen euroa.

Jos taksimatka maksaa vaikkapa 25 euroa on vajaan kymmenen euron lisä siihen prosentuaalisesti aikamoinen veloitus.

***

Yhä useampi toki tilaa kyytinsä jotenkin muuten kuin perinteisellä puhelulla. Tätä on opeteltu jo siitä lähtien kun yhdysvaltalainen kyytienvälityspalvelu Uber rantautui Suomeen. Uber joutui välillä lopettamaan vuodeksi, mutta isot taksiyhtiöt tajusivat kyllä tilanteen - nyt kaikilla on omat sovellukset, joilla voi tilata auton ja arvioida matkan hintaa. Ainakin Kovasella ja Taksi Helsingillä saa sovelluksen kautta myös kiinteän hinnan kyydille etukäteen.

Uber on vielä pieni tekijä Suomessa, mutta kasvaa varmasti koko ajan. Sitä odotellessa voisi olettaa taksiyhtiöt mainostaisivat noita sovelluksiaan huomattavasti enemmän.

***

Missä sitten ovat taksiuudistuksen voittajat? Sitä sopii miettiä, sillä ainakaan Bernerin mainostama kuluttaja ei ole se joka on hyötynyt tästä. Toki jos matkustaa aina arkena samoihin aikoihin keskellä päivää, saattaa päästä halvemmalla kuin aiemmin. Muuta hyötyä keskimääräinen taksinpenkin kuluttaja ei sitten ole saanutkaan.

Pääkaupunkiseudulla taksimatkan hinta voi olla todella paljon. Vieläpä jos taksin ottaa ns. lennosta, eikä kuljettajan kanssa sovi heti hintaa. Helsingin Uutisten haastattelema taksitarkastaja kuvaili toimintaa ”lailliseksi ryöstöksi”. Maakunnissa suuri ongelma on puolestaan ollut kyytien saatavuus ns. reuna-alueilla. Asia josta moni kyllä varoitteli jo ennen taksiuudistusta.

Vaikea on kuvitella, että uudistuksesta olisivat rahallisesti hyötyneet kuljettajatkaan. Myös tavalliset pienet taksiyrittäjät ovat tuskin päässeet kirjaamaan kovempia tulovirtoja. Isoilla kyytien välittäjillä puolestaan on nyt selvästi markkinaosuuksien hakeminen menossa. Tästä saattaa asiakas hyötyä - ainakin joskus.

Erästä taksiuudistukseen suivaantunutta Iltalehden lukijaa mukaillen: ”Aina aiemmin tiesi paljonko taksimatka suunnilleen maksaa kotiin tai mihin meneekään. Nyt et koskaan tiedä paljonko kyyti tulee maksamaan. Yksi onnettomuus matkalla tien tukkeena ja maksu on kymmenkertainen”.

***

Ja jos tavallinen Pekka Virtanen, joka ei yleensä taksiin tuhlaile, päättää kerrankin laittaa vähän rahaa elämiseen ja lähteä perjantai-iltana vaimonsa kanssa ravintolaan, voi ravintolareissu jäädä väliin. Tämä siitä syystä, että Pekka valistuneena kuluttajana viettää tunnin tutkaillen eri taksiyhtiöiden hintataulukoita, sekä laskureita ja lopulta päättää yhdessä vaimon kanssa, että kyllä se nyt on helpompi vain pysyä kotosalla. Sillä eihän noista ota se kuuluisa Erkkikään selvää.

Ja tässä kohtaa taksifirmoja tuskin tarvitsee muistuttaa, että näin pikkujoulukauden kynnyksellä, selvempi hinnoittelu, saattaa vaikuttaa tulokseen positiivisesti.

***

Jos hinnan määräytyminen on jonkun mielestä kuitenkin nyt takseissa kohdallaan, niin aina voi vähän pohtia laatua. Siis lähinnä sen katoamista.

Uusi laki ei enää vaadi, että taksinkuljettajan pitäisi käydä koulutuksessa ammattia varten. Riittää, että läpäisee taksikuljettajan kokeen, jossa on vielä mukana paikallistuntemusosuus. Ensi maaliskuun alussa tämäkin sitten poistuu, sillä liikennepalvelulain kolmas vaihe astuu voimaan ja paikallistuntemusta mittaava osa kokeesta poistetaan.

Taksiliiton toimitusjohtaja Timo Koskinen mukaan tämä ei kuitenkaan tarkoita sitä, että taksikuskien ammattitaito heikkenee. Nytkään paikallistuntemuksesta ei ole takeita, vaikka olisi läpäissyt kokeen, sillä tentin on voinut suorittaa missä kunnassa tahansa. Näin Kouvolassa suoritettu koe riittää paikallistuntemukseksi Helsinkiinkin.

Koskinen uskoikin Iltalehden haastattelussa vähän aikaa sitten, että uudistus tuo paljon lisää kuljettajia alalle. Lisäksi hän pitää varmana, että oikeaan osoitteeseen osaaminen ilman tekniikan apua on jatkossa myyntivaltti kuskeille.

Saapa nähdä. Silti jos aiemmin suurin osa taksikuskeista osasi ajoreittinsä yleensä hyvin ja vain pieni määrä huonosti, on suhde jatkossa varmasti täysin päinvastoin.

Isommat taksiyhtiöt ovatkin jo nyt panostaneet kalliimman luokan palveluun, jossa kovemmalla rahalla saa siististi pukeutuneen ja ystävällisesti käyttäytyvän kuljettajan, joka vieläpä osaa perille ilman neuvomista. Lisäksi hän yleensä ajaa perustasoa tyyriimmällä kulkupelillä.

Uusia kuljettajia alalle on kyllä luvassa ja varmasti tullut jo tänä vuonna reippaasti. Ovathan isot taksiyhtiöt mainostaneet rekrytointejaan ja Kovanen ilmoitti palkkaavansa jopa satoja uusi kuskeja. Lisäksi periaatteessa kuka vaan voi aloittaa ajelemaan kyytejä omaan lukuunsa.

Mutta jos se Anne Bernerin mainostama peruskuluttaja erehtyy luulemaan, että nyt sitä sitten voi suhailla taksilla milloin vain, niin kannattaa kyllä vielä ihan hetki paneutua niihin hinnastoihin - tai olla paneutumatta ja valita suosiolla se bussi. Kolmas vaihtoehto on ottaa taksi lennosta ja heittää noppaa kyydin hintaa arvaillessa.

Kahden eri taksifirman kuskit kommentoivat muuttunutta taksilakia

(Juttua muokattu 6.11. klo 12.55: Vaihdettu Pasi Rokosan nimike hallituksen puheenjohtajaksi.)